《一经堂》
宋代·郑裕

莆之甲姓，实维大方。
紫囊锦帐，阀阅膏粱。
有子盈之，乃其最良。
阀志乎道，视之如忘。
博究六艺，并包五常。
东家尼父，北窗羲皇。
日相讨论，兼收并藏。
五经在笥，一经名堂。
谦以自牧，虽晦而光。
实浮于名，虽抑而扬。
伊昔孟氏，排墨与杨。
斯文羽翼，吾道栋梁。
岂特诗书，独称其长。
诸儒之说，于孟何伤。
吾子命名，既择而详。
通而贯之，辉涵汪茫。
剖破藩篱，无门无旁。
默契韶护，能宫能商。
正蒙析滞，起废鍼肓。
以一知万，名实乳彰。
人知同好，絺句绘章。
玄酒太羹，子独先尝。
经术之间，骥骋康庄。
典谟之文，凤鸣朝阳。
学报天子，业缵星郎。
以经名家，非子谁当。

作者简介：郑裕，莆田（今属福建）人。曾为同邑高宗绍兴三十年（一一六○）进士方万家一经堂题诗（《南宋文范·作者考上》），当与方同时。